༄༅། །བླ་སློབ་ཆོས་གསུམ་གྱི་རབ་དབྱེ་གསལ་བྱེད་ལུང་གི་ཕྲེང་བ་བཞུགས་སོ། །

༄༅། །ན་མཿཤྲཱི་མནྶ་གུ་རུ་ཡེ། རྒྱལ་བའི་ཐུགས་རྗེ་སྤྲིན་ཕུང་གཡོ་བ་ལས། །མ་འདྲིས་འགྲོ་ལ་ཕན་བདེའི་གྲུ་ཆར་གྱིས། །ཀློག་དང་སྤོང་བའི་མྱུ་གུ་བསྐྱེད་བསྲིང་བའི། །དགེ་བའི་བཤེས་གཉེན་རྣམས་ལ་ཕྱག་འཚལ་ནས། །ཐར་འདོད་སྐྱེ་བོ་རྣམས་ལ་ཕན་པའི་ཕྱིར། །གང་ལ་གང་གིས་བསྟེན་པའི་མཚན་ཉིད་དང༌། །སྟོན་འཁོར་ཆོས་ཀྱི་འཆད་ཉན་བྱ་བའི་ཚུལ། །མདོ་ཙམ་ཡིད་ཆེས་ལུང་གིས་གསལ་བར་བྱ། །ཞེས་དམ་པའི་ཡུལ་ལ་མཆོད་པར་བརྗོད་པ་དང། དགོས་འབྲེལ་ཁྱད་པར་ཅན་གྱི་དམ་བཅའི་ཚིག་སྔོན་དུ་བཏང་ནས། **འདིར་གང་ཞིག་གླེང་བར་བྱ་བ་ནི། རྣམ་པ་ཐམས་ཅད་མཁྱེན་པའི་གོ་འཕང་དོན་དུ་གཉེར་བའི་གང་ཟག་ཤེས་ལྡན་རྣམས་ཀྱིས་ཐོག་མར་དམ་པའི་ཆོས་ལ་འཇུག་པའི་སྒོ་བླ་སློབ་ཀྱི་མཚན་ཉིད་བཤད་པ་ལ་དོན་གསུམ། གང་ལ་བསྟེན་པར་བྱ་བ་བླ་མའི་མཚན་ཉིད། གང་གིས་བསྟེན་པར་བྱེད་པ་སློབ་མའི་མཚན་ཉིད། བསྟེན་ནས་འཆད་ཉན་ཇི་ལྟར་བྱ་ཚུལ་བཤད་པའོ། །དང་པོ་ལ་གསུམ། ཐོག་མར་བླ་མ་བརྟག་ཚུལ། བར་དུ་བླ་མ་བསྟེན་ཚུལ། ཐ་མ་བླ་མའི་དགོངས་པ་ལེན་ཚུལ་ལོ། །དང་པོ་ལ་གཉིས། བླ་མའི་མཚན་ཉིད་བཤད་པ་དང༌། མཚན་ཉིད་དེ་དང་ལྡན་མི་ལྡན་བརྟག་ཚུལ་ལོ། །དང་པོ་ནི།**

སྡོང་པོ་བཀོད་པ་ལས། རྣམ་པ་ཐམས་ཅད་མཁྱེན་པའི་གོ་འཕང་ནི་དགེ་བའི་བཤེས་གཉེན་གྱི་གདམས་པ་ལ་རག་ལས་སོ། །ཞེས་དང༌། ཡུམ་བར་པ་ལས། རྣམ་པ་ཐམས་ཅད་མཁྱེན་པའི་གོ་འཕང་ཐོབ་པར་འདོད་པས། ཐོག་མ་ཉིད་དུ་དགེ་བའི་བཤེས་གཉེན་ལ་བསྟེན་པར་བྱ། དད་པར་བྱ། བསྙེན་བཀུར་བར་བྱ། ཞེས་གསུངས་པས། དེ་ལ་དགེ་བའི་བཤེས་གཉེན་གྱི་མཚན་ཉིད་ཀྱང་སོ་ཐར་གྱི་སྐབས་སུ། འདུལ་བ་ཚིག་ལེའུར་བྱས་པ་མེ་ཏོག་ཕྲེང་རྒྱུད་ལས། ཚུལ་ཁྲིམས་དག་ཅིང་འདུལ་བའི་ཆོ་ག་ཤེས། །ནད་པར་སྙིང་བརྩེ་འཁོར་ལ་བྱམས་པ་དང༌། །ཆོས་དང་ཟང་ཟིང་ཕན་འདོགས་བརྩོན་པ་དང༌། །དུས་སུ་འདོམས་པ་གང་ཡིན་བླ་མར་བསྔགས། །ཞེས་མཚན་ཉིད་ལྔ་ལྡན་དུ་གསུངས་པ་དང༌།

རྒྱ་ཆེན་སྤྱོད་པའི་ལུགས་ལ། ལམ་སྒྲོན་ལས། སྡོམ་པའི་ཆོག་ལ་མཁས་པ་དང༌། །བདག་ཉིད་གང་ཞིག་སྡོམ་ལ་གནས། །སྡོམ་པ་འབོགས་བཟོད་སྙིང་རྗེ་ལྡན། །བླ་མ་བཟང་པོ་ཤེས་པར་བྱ། །ཞེས་མཚན་ཉིད་བཞི་ལྡན་དུ་གསུངས་པ་དང༌། །

ཟབ་མོ་ལྟ་བའི་ལུགས་ལ། སྤྱོད་འཇུག་ལས། རྟག་པར་དགེ་བའི་བཤེས་གཉེན་ནི། །ཐེག་ཆེན་དོན་ལ་མཁས་པ་དང༌། །བྱང་ཆུབ་སེམས་དཔའི་བརྟུལ་ཞུགས་དག །སྲོག་གི་ཕྱིར་ཡང་མི་གཏོང་ངོ། །ཞེས་མཚན་ཉིད་གཉིས་ལྡན་དུ་གསུངས་པ་དང༌།

མདོར་ན་ཐེག་པ་ཆེན་པོའི་ལམ་སྟོན་པའི་དགེ་བའི་བཤེས་གཉེན་གྱི་མཚན་ཉིད་ནི། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་བརྩོན་བཅས་ལྷག་པར་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་ངལ་སྤངས་ལ་བསྟེན། །ཞེས་མཚན་ཉིད་བདུན་ལྡན་དུ་གསུངས་པ་དང༌།

དེའི་སྟེང་དུ་སྔགས་སྡོམ་གྱི་སྐབས་སུ། བརྟག་གཉིས་ལས། རང་འདོད་ལྷ་མཉམ་རྣལ་འབྱོར་པ། །རབ་མཐོང་སྔགས་ཀྱི་ཕ་རོལ་སོན། །ཞེས་མཚན་ཉིད་གསུམ་ལྡན་དུ་གསུངས་པ་དང༌། སྤྱིར་བཏང་གསང་སྔགས་སྟོན་པའི་སློབ་དཔོན་གྱི་མཚན་ཉིད་ནི། བླ་མ་ལྔ་བཅུ་པ་ལས། བརྟན་ཞིང་དུལ་བ་བློ་གྲོས་ལྡན། །བཟོད་ལྡན་དྲང་ལ་གཡོ་སྒྱུ་མེད། །སྔགས་དང་རྒྱུད་ཀྱི་སྦྱོར་བ་ཤེས། །སྙིང་བརྩེ་ལྡན་ཞིང་བསྟན་བཅོས་མཁས། །ཞེས་མཚན་ཉིད་བདུན་ལྡན་དུ་བཤད་དོ། །

ཁྱད་པར་དཀར་བརྒྱུད་རིན་པོ་ཆེའི་ལུགས་ལ་མཆོག་གསང་ནང་གི་དེ་ཉིད་སྟོན་པའི་བླ་མའི་མཚན་ཉིད་ནི། ཆོས་རྗེ་གཙང་པས། རྟོགས་པས་བདག་རྒྱུད་གྲོལ་བ། ཐུགས་རྗེས་གཞན་རྒྱུད་གྲོལ་བ། རྟེན་འབྲེལ་ཐབས་ལ་མཁས། འབྲེལ་ཚད་དོན་དང་ལྡན་པ་སྟེ། མཚན་ཉིད་བཞི་ལྡན་དུ་བཞེད་པ་དང༌། མདོར་ན་མཉམ་མེད་དྭགས་པོ་རིན་པོ་ཆེའི་ཞལ་སྔ་ནས། རྟོགས་པ་ཐུགས་རྗེ་ལྡན་པའི་བླ་མ་བསྟེན། །ཞེས་མཚན་ཉིད་གཉིས་ལྡན་དུ་གསུངས་སོ། །

**གཉིས་པ་མཚན་ཉིད་དེ་དང་ལྡན་མི་ལྡན་བརྟག་ཚུལ་ནི།**

བླ་མ་ལྔ་བཅུ་པ་ལས། བླ་མ་དང་ནི་སློབ་མ་དག །མཚུངས་པར་དམ་ཚིག་ཉམས་གྱུར་པས། །དཔའ་བོས་དང་པོ་བླ་མ་དང༌། །སློབ་མས་འབྲེལ་བ་བརྟག་པར་བྱ། །ཞེས་དང༌། དོན་དམ་བསྙེན་པ་ལས། དེ་ཕྱིར་སློབ་མས་འདོད་པའི་བླ་མ་གསེར་བཞིན་དུ། །ལེགས་པར་བརྟགས་ན་སྡིག་པ་ཅུང་ཟད་ཡོད་མ་ཡིན། །ཞེས་དང༌། མདོ་ལས། བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟག་ལ་ང་ཡི་བཀའ། །བླང་བར་བྱ་ཡིས་གུས་ཕྱིར་མིན། །ཞེས་དང༌། ཡང་མདོ་ལས། དེ་ལྟའི་ཡོན་ཏན་མ་ལུས་ལྡན་པ་དག །རྩོད་པའི་དུས་སུ་ཤིན་ཏུ་དཀོན་པ་སྟེ། །ཡོན་ཏན་ཕྱེད་དམ་བརྒྱད་ཆ་བཞི་ཆ་ཅན། །དེ་ལྟ་བུ་ནི་བསྔགས་པའི་གྲོགས་སུ་བརྟག །ཅེས་དང༌། དོན་དམ་བསྙེན་པ་ལས། རྩོད་དུས་དབང་གིས་བླ་མ་སྐྱོན་ཡོན་འདྲེས། །རྣམ་པ་ཀུན་ཏུ་སྡིག་མེད་ཡོད་མ་ཡིན། །ཡོན་ཏན་ལྷག་པ་གང་ཡིན་ལེགས་བརྟག་ནས། །བུ་རྣམས་ཀྱིས་ནི་དེ་ལ་བསྟེན་པར་བྱ། །ཞེས་སོ། །

མཚན་ཉིད་དེ་དག་དང་མི་ལྡན་པ་ནི་སྤང་བྱ་སྟེ། ཡོན་ཏན་མཛོད་ལས། དེ་ཕྱིར་དམ་པ་ལེགས་པར་མ་བརྟག་ན། །དད་པ་ཅན་གྱི་དགེ་ཚོགས་ཆུད་གསོན་ཏེ། །དལ་བ་སྐབས་ཤིག་རྙེད་པ་སྦྲུལ་གདུག་དང༌། །ཤིང་གི་གྲིབ་མ་ནོར་བཞིན་བསླུ་བར་འགྱུར། །ཞེས་དང༌། བླ་མ་ལྔ་བཅུ་པ་ལས། བློ་ལྡན་སློབ་མས་བླ་མ་ནི། །སྙིང་རྗེ་མེད་ཅིང་ཁྲོ་ཞིང་གཏུམ། །ཁེངས་ཤིང་ཆགས་དང་མ་བསྡམས་དང༌། །སྤྱོམས་དང་བཅས་ལ་མི་བསྟེན་ནོ། །ཞེས་སོ། །

**གཉིས་པ་བར་དུ་བླ་མ་བསྟེན་ཚུལ་ལ་གཉིས། བསྟེན་པའི་དགོས་པ་དང༌། དགོས་པ་དེ་ལྡན་གྱིས་བླ་མ་བསྟེན་ཚུལ་ལོ། །དང་པོ་ནི།**

སྡུད་པ་ལས། སློབ་མ་བཟང་པོ་བླ་མར་གུས་ལྡན་དེ་དག་གིས། །བླ་མ་མཁས་པ་དག་ལ་རྟག་ཏུ་བསྟེན་པར་བྱ། །ཅི་ཕྱིར་ཞེ་ན་མཁས་པའི་ཡོན་ཏན་དེ་ལས་བྱུང༌། །སངས་རྒྱས་ཆོས་རྣམས་དགེ་བའི་བཤེས་ལ་བརྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། །ཞེས་དང༌། བཤེས་སྤྲིང་ལས། དགེ་བའི་བཤེས་གཉེན་བསྟེན་པར་ཚངས་པར་སྤྱོད། །ཡོངས་སུ་རྫོགས་པར་ཐུབ་པས་གསུངས་དེ་ཕྱིར། །སྐྱེས་བུ་དམ་པ་བསྟེན་གྱིས་རྒྱལ་བ་ལ། །བརྟེན་ནས་རབ་ཏུ་མང་པོས་ཞི་བ་ཐོབ། །ཞེས་དང༌། དོན་དམ་བསྙེན་པ་ལས། འདོད་པའི་དངོས་གྲུབ་སློབ་དཔོན་ཞལ་གྱིས་རྗེས་འབྲངས་པར། །མ་ལུས་རྡོ་རྗེ་ཐེག་པར་ཐམས་ཅད་མཁྱེན་པས་གསུངས། །ཞེས་དང༌། སྐྱེས་རབས་ལས། དམ་པ་རྣམས་ནི་སུས་ཀྱང་མི་བསྲིང་སྟེ། །དུལ་བའི་ཚུལ་གྱིས་བཤེས་གཉེན་བསྟེན་པར་བྱ། །དེ་དང་ཉེ་ན་དེ་ཡི་ཡོན་ཏན་རྡུལ། །ཆེད་དུ་མ་བསྒོས་པ་ཡང་གོས་པར་འགྱུར། །ཞེས་དང༌། སྡུད་པ་ལས། ནད་པའི་ཚོགས་ཀྱིས་ནད་རྣམས་གསོ་ཕྱིར་སྨན་པ་བསྟེན་པ་ལྟར། །གཡོ་བ་མེད་པའི་སེམས་ཀྱིས་དགེ་བའི་བཤེས་གཉེན་བསྟེན་པར་བྱ། །ཞེས་དང༌། ཡོན་ཏན་མཛོད་ལས། ཇི་ལྟར་མ་ལ་ཡ་ཡི་ནགས་ཀླུང་དུ། །རྣམ་པར་འཁྱམས་པའི་སྡོམ་དུམ་ཕལ་པ་ཡང༌། །ཡལ་འདབ་བརླན་པའི་ཙནྡན་དྲི་བསུང་ལྟར། །གང་ལ་བརྟེན་པ་དེ་ཡི་རྗེས་སུ་འགྲོ། །ཞེས་སོ། །

**གཉིས་པ་དགོས་པ་དེ་ལྡན་གྱིས་བླ་མ་བསྟེན་ཚུལ་ནི།**

ཡེ་ཤེས་གྲུབ་པ་ལས། སྐྱ་བ་འཛིན་པ་མེད་པ་ནི། །གྲུ་ཡི་ཕ་རོལ་ཕྱིན་མི་འགྱུར། །ཡོན་ཏན་ཐམས་ཅད་རབ་རྫོགས་ཀྱང༌། །བླ་མ་མེད་ན་སྲིད་ཐར་མིན། །ཞེས་དང། མདོ་སྡེ་རྒྱན་ལས། བཀུར་སྟི་རྙེད་པ་དག་དང་རིམ་གྲོ་དང༌། །སྒྲུབ་པའི་སྒོ་ནས་བཤེས་གཉེན་བསྟེན་པར་བྱ། །ཞེས་དང༌། བླ་མ་ལྔ་བཅུ་པ་ལས། འདིར་མང་སྨོས་པས་ཅི་ཞིག་བྱ། །བླ་མ་མཉེས་བྱེད་གང་ཡིན་བྱ། །མི་མཉེས་བྱེད་ཀུན་སྤངས་ནས་ནི། །བླ་མ་ཡོངས་སུ་མཉེས་པར་བྱ། །ཞེས་དང༌། དངོས་གྲུབ་སློབ་དཔོན་རྗེས་འབྲངས་ཞེས། །རྡོ་རྗེ་འཛིན་པ་ཉིད་ཀྱིས་གསུངས། །ཤེས་ནས་དངོས་པོ་ཐམས་ཅད་ཀྱིས། །བླ་མ་ཡོངས་སུ་མཉེས་པར་བྱ། །ཞེས་དང༌། ཞི་བ་ལྷས། དཔལ་འབྱུང་བ་ཡི་རྣམ་ཐར་ལས། །བླ་མ་བསྟེན་པའི་ཚུལ་ལྟར་བསླབ། །ཞེས་དང༌། བསླབ་པ་གང་ལ་དད་པ་ཡི། །གཞུང་ཉིད་བླ་མ་དག་ལས་མཉན། །ཞེས་དང༌། རྒྱུད་ལས། བླ་མའི་ཡོན་ཏན་ཐམས་ཅད་བཟུང༌། །སྐྱོན་ནི་ནམ་ཡང་མི་སེམས་ཤིང༌། །ཡོན་ཏན་བཟུང་ནས་དངོས་གྲུབ་ཐོབ། །སྐྱོན་གྱིས་དངོས་གྲུབ་ཉམས་པར་བྱེད། །ཅེས་དང༌། སྡོམ་འབྱུང་ལས། མཆོད་པ་ཐམས་ཅད་ཡོངས་སྤངས་ཏེ། །བླ་མར་མཆོད་པ་ཡང་དག་བརྩམ། །དེ་མཉེས་པས་ནི་ཀུན་མཁྱེན་གྱི། །ཡེ་ཤེས་མཆོག་ནི་ཐོབ་པར་འགྱུར། །ཞེས་དང༌། གལ་པོ་ལས། གང་ཕྱིར་རྡོ་རྗེ་སེམས་དཔའ་ཉིད། །དེ་ནི་སློབ་དཔོན་གཟུགས་བཟུང་ནས། །སེམས་ཅན་ཕན་གདགས་དམིགས་ནས་ནི། །ཐ་མལ་པ་ཡི་གཟུགས་སུ་གནས། །ཞེས་དང༌། རྒྱུད་ལས། བསྐལ་པ་བྱེ་བ་རྒྱལ་རྣམས་ལ། །རིན་ཆེན་ཞིང་མཆོག་ཕུལ་བ་བས། །བླ་མའི་སྐུ་ལ་ཏིལ་མར་གྱི། །ཐིགས་པས་མཆོད་པ་བསོད་ནམས་མཆོག །ཅེས་དང༌། བླ་མེད་མཛད་པའི་སློབ་དཔོན་ནི། །རྡོ་རྗེ་སེམས་དཔའ་རབ་མཆོད་ན། །དེ་ཡིས་བསོད་ནམས་མ་བྱས་ཤིང༌། །དཀའ་ཐུབ་མ་བསྟེན་ཅི་ཞིག་ཡོད། །ཅེས་དང༌།

དེ་ལྟ་བུའི་བླ་མ་ལ་ལོག་པར་བལྟས་ན་སྡིག་པ་ཆེ་སྟེ། རྒྱུད་ལས། ཚིགས་བཅད་གཅིག་ཙམ་བསྟན་པ་ལའང༌། །བླ་མ་དག་ཏུ་མ་འཛིན་ན། །ཁྱི་ཡི་སྐྱེ་བ་བརྒྱར་བླངས་ཏེ། །རྨེ་ཤ་ཅན་དུ་སྐྱེ་བར་འགྱུར། །ཞེས་དང༌། ནམ་ཡང་སློབ་དཔོན་དག་གི་ནི། །ཀུན་ཏུ་སེམས་དཀྲུགས་མི་བྱ་སྟེ། །གལ་ཏེ་རྨོངས་པས་བྱས་གྱུར་ན། །དམྱལ་བར་ངེས་པར་འཚེད་པར་འགྱུར། །ཞེས་དང༌། བླ་མའི་གཟིམས་ཆ་སྟན་དང་ལྷམ། །འགོམས་ཤིང་ཅོ་འདྲི་བྱེད་ན་ནི། །དོན་རིག་དཔལ་ཉམས་གདོན་གྱིས་ཟིན། །མཆོད་རྟེན་ཤིག་དང་འདྲ་བར་གསུངས། །ཞེས་དང༌། ནར་མེད་ལ་སོགས་འཇིགས་རུང་བའི། །དམྱལ་བ་བསྟན་པ་གང་ཡིན་པ། །སློབ་དཔོན་ལ་ནི་སྨོད་པ་རྣམས། །དེར་ཉིད་གནས་པ་ཡང་དག་བཤད། །ཞེས་དང༌། གང་གིས་བླ་མ་ལ་སྨོད་ན། །ནད་དང་མཁའ་འགྲོ་ཆོམས་རྐུན་དང༌། །གདོན་དང་ལོག་འདྲེན་དག་གིས་ཀྱང༌། །བསད་ནས་སེམས་ཅན་དམྱལ་བར་འཁྲིད། །ཅེས་སོ། །

བླ་མ་ལ་སྨོད་པ་ཙམ་གྱིས་ཉེས་པ་དེ་ཙམ་འགྱུར་རམ་ཞེ་ན། འགྱུར་ཏེ་དགོངས་འདུས་ལས། བསྐལ་པ་སྟོང་གི་སངས་རྒྱས་ལས། །བླ་མ་མཉན་པར་ཤེས་པར་བྱ། །ཅི་ཕྱིར་བསྐལ་པའི་སངས་རྒྱས་རྣམས། །བླ་མ་དག་ལ་བརྟེན་ནས་འབྱུང༌། །ཞེས་སོ། །

**གསུམ་པ་བླ་མའི་དགོངས་པ་ལེན་ཚུལ་ལ་གཉིས། དད་བརྩོན་ཤེས་རབ་ཀྱིས་ཐུགས་དགོངས་ཟིན་ཚུལ་དང༌། མོས་གུས་རྟེན་འབྲེལ་གྱིས་ཐུགས་ཡིད་འདྲེས་ཚུལ་ལོ། །དང་པོ་ནི།**

རྒྱ་ཆེན་རོལ་པ་ལས། སྲིད་པའི་གནས་ཅན་དད་པ་ཆུང་བ་ཡིས། །སངས་རྒྱས་ཡོན་ཏན་ཤེས་པར་མི་ནུས་སོ། །ཞེས་དང༌། ཆོས་བཅུ་པའི་མདོ་ལས། དད་པ་མེད་པའི་མི་རྣམས་ལ། །དཀར་པོའི་ཡོན་ཏན་ག་ལ་སྐྱེ། །ས་བོན་མེ་ཡིས་ཚིག་པ་ལ། །མྱུ་གུ་སྔོན་པོ་ཇི་བཞིན་ནོ། །ཞེས་དང༌། དཀོན་མཆོག་སྒྲོན་མེའི་མདོ་ལས། དད་པ་སྔོན་འགྲོ་མ་ལྟར་བསྐྱེད་པ་སྟེ། །ཡོན་ཏན་ཐམས་ཅན་འབྱུང་ཞིང་འཕེལ་བར་བྱེད། །དད་པ་གཏེར་དང་ནོར་དང་རྐང་པའི་མཆོག །ལག་པ་བཞིན་ཏུ་དགེ་རྩ་ཐམས་ཅད་སྡུད། །ཅེས་དང༌། རྒྱུད་བླ་མ་ལས། རང་བྱུང་རྣམས་ཀྱི་ཡེ་ཤེས་ནི། །དད་པ་ཉིད་ཀྱིས་རྟོགས་བྱ་ཡིན། །ཞེས་དང༌། མདོ་ལས། དོན་དམ་པ་ནི་དད་པས་རྟོགས་པར་བྱ་བ་ཁོ་ནའོ། །ཞེས་དང༌། རྒྱུད་ལས། བླ་མ་ཉིད་ལས་མ་བྱུང་བའི། །སངས་རྒྱས་ཞེས་བྱ་འབྱུང་མི་སྲིད། །སྲིད་པའི་ཁ་ལོ་གྱེན་དུ་ནི། །བླ་མ་མཚན་ཉིད་ལྡན་པས་འགྱུར། །ཞེས་དང༌། བླ་མ་ལ་གུས་ཡོད་གྱུར་ན། །ཆོས་འགྲུབ་འདི་ལ་ཐེ་ཚོམ་མེད། །བླ་མ་ལ་གུས་མེད་གྱུར་ན། །བསྒྲུབས་ཀྱང་འགྲུབ་པར་མི་འགྱུར་རོ། །ཞེས་དང༌། ཡང་རྒྱུད་ལས། བློ་དང་ལྡན་པ་སུ་ཞིག་གིས། །བཟའ་བཏུང་ཕུད་ཀྱི་བླ་མར་མཆོད། །འདིར་ཡང་བཟའ་བཏུང་འཕེལ་བ་དང༌། །ཕྱི་མ་འཁོར་ལོ་བསྒྱུར་རྒྱལ་ཐོབ། །ཅེས་དང༌། དགོངས་འདུས་ལས། ཆོས་ཀུན་མི་ཤེས་མ་རྟོགས་ཀྱང༌། །མཚན་ཉིད་བཟང་ལྡན་བླ་མ་ལ། །བཀུར་བསྟི་རིམ་གྲོ་ཆེར་བྱས་པས། །འཁོར་བའི་རྒྱ་མཚོ་བརྒལ་བར་འགྱུར། །ཞེས་དང༌། ཡང་རྒྱུད་ལས། ཆོས་རྣམས་ཀུན་གྱི་རྩ་བ་ནི། །བླ་མ་རྡོ་རྗེ་འཛིན་པར་བཤད། །བླ་མ་དག་ལ་མ་བསྟེན་པར། །དངོས་གྲུབ་རྙེད་པར་འགྱུར་མི་སྲིད། །དེ་ཕྱིར་འདོད་པའི་དངོས་གྲུབ་ནི། །བླ་མ་བསྟན་པ་ཉིད་ལས་བྱུང༌། །ཞེས་དང༌། ཡེ་ཤེས་དྲི་མེད་ལས། མཛོད་ལྡན་བླ་མའི་ཕྱོགས་དག་ཏུ། །བཀུར་སྟི་རིམ་གྲོ་སུས་བྱས་པ། །ཡོངས་སུ་བགྲང་དང་སྤྱོམས་མི་བྱ། །བྱས་ན་འབྲས་བུ་མེད་པར་འགྱུར། །ཞེས་སོ། །

**གཉིས་པ་མོས་གུས་རྟེན་འབྲེལ་གྱིས་ཐུགས་ཡིད་འདྲེས་ཚུལ་ནི།**

སྐྱོབ་པ་རིན་པོ་ཆེའི་ཞལ་སྔ་ནས། བླ་མའི་སྐུ་བཞི་གངས་རི་ལ། །མོས་གུས་ཀྱི་ཉི་མ་མ་ཤར་ན། །བྱིན་རླབས་ཀྱི་ཆུ་རྒྱུན་མི་འབེབས་པས། །སེམས་མོས་གུས་འདི་ལ་ནན་ཏན་མཛོད། །ཅེས་དང༌། རྗེ་ལ་གསོལ་བ་མི་འདེབས་པར། །མི་རྟོག་ཡེ་ཤེས་འདོད་པ་དེ། །བྱང་བསྟན་ཕུག་པར་ཉི་སྒུག་འདྲ། །སྣང་སེམས་འབྲེལ་དུས་དེ་ལ་མེད། །མོས་གུས་བྱ་བ་གནད་དུ་ཆེ། །ཞེས་དང༌། སྒོམ་སྲན་གྱིས་གྲོལ་བ་ཐེ་ཚོམ་ཟ། །མོས་གུས་ཀྱིས་གྲོལ་བ་ཐེ་ཚོམ་མེད། །ཅེས་དང༌། མཻ་ཏྲི་པས། བླ་མ་རྗེ་བཙུན་མ་བསྟེན་ན། །དངོས་གྲུབ་རྣམ་གཉིས་ཐོབ་མི་སྲིད། །ཅེས་དང༌། སྤྱི་བོའི་གཙུག་གམ་ལག་པའི་མཐིལ། །སྙིང་གི་དཀྱིལ་དུ་སུས་བསྒོམ་པ། །སངས་རྒྱས་སྟོང་གི་ཡོན་ཏན་ཀྱང༌། །གང་ཟག་དེ་ཡིས་འཛིན་པར་འགྱུར། །ཞེས་དང༌། ཡེ་ཤེས་མཁའ་འགྲོ་མས། མཆོག་དང་ཐུན་མོང་དངོས་གྲུབ་ཀུན། །རྩ་བའི་བླ་མ་མ་གཏོགས་པ། །གཞན་ལས་རྙེད་པ་ཅང་མི་སྲིད། །རྣལ་དུ་ཕོབ་ལ་གསོལ་བ་ཐོབ། །ཅེས་དང༌། པཎ་ཆེན་ནཱ་རོ་པས། ཅི་དགུ་ཐམས་ཅད་བླ་མ་ལ། །གསོལ་བ་བཏབ་པས་འབྱུང་བར་འགྱུར། །ཞེས་དང༌། མཻ་ཏྲི་པས། བླ་མའི་བྱིན་རླབས་འཕོས་ཏེ་འཚང་རྒྱ་བ། །དུས་གསུམ་སངས་རྒྱས་སྤར་ནས་བཏོན་པ་འདྲ། །ཞེས་དང༌། ཨཱ་ལི་ཀཱ་ལིའི་རྒྱུད་ལས། བརྗོད་བྲལ་ལྷན་ཅིག་སྐྱེས་པའི་ཡེ་ཤེས་ནི། །ཚོགས་བསགས་སྒྲིབ་པ་དག་པའི་ལག་རྗེས་དང༌། །རྟོགས་ལྡན་བླ་མའི་བྱིན་རླབས་ཁོ་ན་ལས། །ཐབས་གཞན་བརྟེན་པ་རྨོངས་པར་ཤེས་པར་བྱ། །ཞེས་དང། ས་ར་ཧ་པས། བླ་མས་སྨྲས་པ་གང་གི་སྙིང་ཞུགས་པ། །ལག་པའི་མཐིལ་ན་གནས་པའི་གཏེར་མཐོང་འདྲ། །ཞེས་དང༌། བརྟག་གཉིས་ལས། གཞན་གྱིས་བརྗོད་མིན་ལྷན་ཅིག་སྐྱེས། །གང་དུ་ཡང་ནི་མི་རྙེད་དེ། །བླ་མའི་དུས་མཐའ་བརྟེན་པ་དང༌། །རང་གི་བསོད་ནམས་ལས་ཤེས་བྱ། །ཞེས་དང༌། རང་གི་རིག་པའི་ཡེ་ཤེས་ནི། །ངག་གི་ལམ་འདས་སྤྱོད་ཡུལ་ཏེ། །འདི་ནི་བྱིན་རླབས་རིམ་པའི་ཕྱིར། །ཀུན་མཁྱེན་ཡེ་ཤེས་དེ་ལྟ་བུ། །ཞེས་དང༌། ཆོས་རྗེ་གཙང་པས། རྗེ་བླ་མའི་ངོ་བོ་ཆོས་ཀྱི་སྐུ། །རྡོ་རྗེ་འཆང་དང་ཞལ་མཇལ་བས། །བརྒྱུད་པ་ཉེ་རིང་བགྲང་མ་དགོས། །ཞེས་དང༌། བླ་མ་རང་སེམས་དབྱེར་མ་མཆིས། །གཟུགས་སྐུ་འཛིན་པ་སྟོར་ནས་ཐལ། །མོས་གུས་བྱ་བའི་ཡུལ་མ་རྙེད། །ཅེས་དང༌། རྒོད་ཚང་པས། མ་བདག་གིས་བླ་མ་སྒྲུབ་པ་བསྒྲུབས། །བླ་མ་ཆོས་སྐུའི་ཞལ་ཡང་མཐོང༌། །སྣང་སྲིད་བླ་མ་ཆོས་སྐུར་ཤར། །ཞེས་དང༌། རྒྱལ་དབང་རྗེས། བླ་མ་རང་སེམས་འདྲེས་ཙ་ན། །རང་དང་ལྷན་ཅིག་གཅིག་གྱུར་པས། །གསོལ་བ་འདེབས་པའི་ཡུལ་མ་རྙེད། །ཞེས་དང༌། ད་ནི་མགོན་པོ་རང་གིས་སེམས། །ཇི་བཞིན་རྟོགས་ནས་ཇི་སྙེད་པའི། །མཁྱེན་པ་བདག་ལ་མངོན་གྱུར་ན། །མཆོག་གི་དངོས་གྲུབ་དེ་ཀ་ལགས། །ཞེས་དང༌། རྗེ་མི་ལས། བླ་མར་ངེས་སོ་རང་གི་སེམས་ལ་ལྟོས། །སེམས་ལ་གཞན་པའི་བླ་མ་བཙལ་ཀྱང་ནི། །རྙེད་པར་མི་འགྱུར་ལྷ་རྗེ་སྟོན་པ་བ། །ཞེས་དང༌། དཔལ་ས་ར་ཧ་པས། བླ་མའི་ལུང་ལ་འགྲིམས་ཏེ་རབ་འབད་ན། །ལྷན་ཅིག་སྐྱེད་པ་བྱུང་བ་ཐེ་ཚོམ་མེད། །ཅེས་དང༌། རིམ་ལྔ་ལས། རི་དབང་རྩེ་ནས་འགའ་ཞིག་ལྷུང་གྱུར་ན། །ལྷུང་བར་མི་འགྱུར་སྙམ་ཡང་ལྷུང་བར་འགྱུར། །བླ་མའི་བྱིན་གྱིས་ཕན་པའི་ལུང་ཐོབ་ན། །གྲོལ་བར་མི་འགྱུར་སྙམ་ཡང་གྲོལ་བར་འགྱུར། །ཞེས་སོ། །

**གཉིས་པ་གང་གིས་བསྟེན་པར་བྱེད་པ་སློབ་མའི་མཚན་ཉིད་བཤད་པ་ལ་གཉིས། སྣོད་ལྡན་གྱི་སློབ་མ་ངོས་བཟུང་བ་དང༌། དེ་ལས་ལྡོག་པ་སྤང་བྱར་བཤད་པའོ། །དང་པོ་ནི།**

སློབ་དཔོན་ཤཱཀྱ་འོད་ཀྱི་ཞལ་སྔ་ནས། བླ་མ་ལ་གུས་ཚུལ་ཁྲིམས་ཡོངས་སུ་དག །བསམ་གཏན་དང་ནི་དོན་ལ་རྟག་བརྩོན་དང༌། །སྒྲིམས་ཤིག་དུལ་ལ་བཟོད་དང་ལྡན་པ་སྟེ། །སྡོམ་བརྩོན་གནས་པའི་ཆོས་ལྡན་སློབ་མར་གསུངས། །ཞེས་དང༌། མཁན་པོས། སློབ་དཔོན་དེ་ཉིད་དུ་འཛིན་ཅིང༌། །ལེ་ལོ་གཡེང་བ་རྣམ་པར་སྤངས། །ཟོ་བཟང་དད་པ་ལ་བསྟེན་པའི། །སྐྱེས་བུ་དེ་ནི་མྱུར་རྟོགས་ཏེ། །ཅིག་ཤོས་དེ་ལས་ལྡོག་པའོ། །ཞེས་དང༌། ཡོན་ཏན་མཛོད་ལས། གོ་ཆ་ཆེ་ལས་བློ་གྲོས་ཤིན་ཏུ་བརྟན། །ལུས་དང་སྲོག་ལ་མི་བལྟ་རིམ་གྲོ་བགྱིད། །ཅི་གསུང་བཀའ་དཀྲི་བདག་ཉིད་མི་བསྲུང་བའི། །སྐྱེས་བུ་དེ་ནི་མོས་གུས་ཁོ་ནས་གྲོལ། །ཞེས་དང༌། བླ་མ་ཤིན་ཏུ་སྲུང་བས་མཛངས་པ་དང༌། བཀའ་བཀྱོན་དག་ལ་མི་ཁྲོ་རྟ་མཆོག་བཞིན། །གྲུ་ལྟར་འགྲོ་འོང་གནས་ལ་སྐྱོ་བ་སྤང༌། །ཟམ་པ་ལྟ་བུ་བཟང་ངན་ཐམས་ཅད་ཐེག །བཟོ་སྟེགས་བཞིན་དུ་ཚ་གྲང་གང་ཡང་བཟོད། །བཀའ་བཞིན་ཉན་པ་བྲན་ཁོལ་ལྟ་བུ་དང༌། །ང་རྒྱལ་སྤངས་པ་ཕྱག་དར་ལྟ་བུ་དང༌། །དྲེགས་པ་སྤངས་པ་ཁྱུ་མཆོག་རྭ་ཆད་ལྟས། །བླ་མ་བསྟེན་ཞེས་སྡེ་སྣོད་དག་ལས་གསུངས། །ཞེས་དང༌། བླ་མ་བཞེངས་ཚེ་སྟན་ལ་འདུག་པ་མིན། །བཞུགས་པའི་དུས་ནས་བསྙུན་འདྲི་ཉེར་སྤྱད་དབུལ། །གཤེགས་ན་ཞབས་འབྲིང་སྔོན་རྗེས་གཡས་ནས་མིན། །སྟན་དང་བཞོན་པ་འགོམས་སོགས་བསོད་ནམས་ཉམས། །སྒོ་འཕར་བརྡེག་དང་སྒེག་ཆོས་ངོ་འཛུམ་གནག །རྫུན་དང་བབ་ཅོལ་བཞད་གད་བྲེ་མོའི་གཏམ། །སྤོངས་ལ་སྒོ་གསུམ་ཉེ་བར་ཞི་བས་བསྟེན། །ཞེས་དང༌། རྫིང་པོ་མཆོག་ལ་བསྟེན་པའི་ངང་པ་དང༌། །བུང་བས་མེ་ཏོག་བཅུད་ལ་རོ་མྱང་བཞིན། །རྟག་ཏུ་འགྲོགས་པའི་སྤྱོད་པ་ངོ་མཚར་ཅན། །སྐྱོ་ངལ་མེད་པར་བླ་མའི་ཐུགས་བཟུང་ནས། །དད་པས་ཉེ་བར་ལེན་པའི་ཡོན་ཏན་མྱང༌། །ཞེས་སོ། །

**གཉིས་པ་དེ་ལས་ལྡོག་པ་སྤང་བྱར་བཤད་པ་ནི།**

ཡིད་བཞིན་མཛོད་ལས། དེ་ཡང་ཉོན་མོངས་ཤས་ཆེ་རང་རྒྱུད་ངན། །ཚེ་འདིར་དོན་གཉེར་སྲིད་ལས་ཡིད་མ་འབྱུང༌། །ཐོས་བསམ་ཆུང་ཞིང་ཤེས་བྱའི་གནས་ལ་རྨོངས། །དད་བརྩོན་མི་ལྡན་དགེ་ཚོགས་རིང་དུ་བྱེད། །ཅེད་དང༌། སྒོ་གསུམ་མ་དུལ་ཁེངས་དང་བཅོས་མའི་ཚུལ། །གཞན་ལ་གཤེ་ཞིང་དག་སྣང་མོས་གུས་མེད། །ཟས་སྐོམ་ནོར་དང་ལོག་པའི་ཆོས་ལ་སྲེད། །མི་དགེ་འཕེལ་ཞིང་དགེ་ལེགས་འགྲིབ་པ་སྟེ། །ཞེས་དང༌། རང་རྒྱུད་ངན་ཞིང་དག་སྣང་ཆུང་བ་དང༌། །ཕྱོགས་རིས་ཆེ་ཞིང་རང་ཕྱོགས་མཆོག་ཏུ་འཛིན། །བདག་སྟོད་གཞན་སྨོད་ཡང་དག་ཆོས་སྤོང་ཞིང༌། །ཐེག་ཆེན་དགེ་བའི་བཤེས་ལ་སྐུར་བ་འདེབས། །ཞེས་དང༌། གཏི་མུག་ཅན་བསྟེན་ཐོས་བསམ་ཤེས་རབ་འགྲིབ། །ཞེ་སྡང་ཅན་ལས་མ་རུངས་རང་རྒྱུད་ངན། །འདོད་ཆགས་ཅན་ལས་ཡུལ་ལ་སྲེད་པ་འཕེལ། །ང་རྒྱལ་ཅན་ལས་ཕྱོགས་རེས་གཉིས་འཛིན་འགོ །ཞེས་དང༌། དེ་དག་དང་འགྲོགས་ཐར་ལམ་བར་དུ་གཅོད། །དགེ་འགྲིབ་བདེ་འགྲོའི་གནས་ཀྱང་མི་འགྲུབ་ན། །ཞི་བདེའི་བྱང་ཆུབ་འགྲུབ་པ་སྨོས་ཅི་དགོས། །དེས་ན་སྡིག་པའི་གྲོགས་པོ་སྤང་བར་བྱ། །ཞེས་དང༌། ཇི་ལྟར་ལམ་འཕྲང་བགྲོད་པའི་མགྲོན་པོ་དག །ཆོམས་རྐུན་འཇིགས་པས་བཅོམ་ལའང་འཇིགས་ལྟ་ན། །དེ་ཡིས་ཚེ་འདིའི་ནོར་དང་སྲོག་འདོར་གྱིས། །གཏན་གྱི་བདེ་བ་འཕྲོག་པ་ཡོངས་མི་ནུས། །ཞེས་དང༌། མདོར་ན་སྡིག་པའི་གྲོགས་པོ་བརྟགས་ཏེ་སྤང༌། །དེ་ཡི་ཕན་ཡོན་དམ་པ་ཚད་མེད་དེ། །ལོག་པར་མི་ལྟུང་རྟག་ཏུ་དགེ་བ་འཕེལ། །དམ་པས་བསྟོད་ཅིང་ཡོན་ཏན་ཚོགས་རབ་འགྲུབ། །ཅེས་སོ། །

**གསུམ་པ་བསྟེན་ནས་འཆད་ཉན་ཇི་ལྟར་བྱ་ཚུལ་བཤད་པ་ལ་གཉིས། ཆོས་ཉན་པའི་ཚུལ་དང༌། ཐོས་པའི་ཕན་ཡོན་བཤད་པའོ། །དང་པོ་ནི།**

དམ་ཆོས་པདྨ་དཀར་པོ་ལས། གཙང་ཞིང་ཡིད་དུ་འོང་བའི་ས་ཕྱོགས་སུ། །མཛེས་པའི་ཁྲི་སྟན་ལེགས་པར་བཤམས་ནས་ནི། །གོས་བཟང་ཡིད་འོང་གཙང་མ་རྣམས་བགོས་ཏེ། །བཅོས་མའི་རས་ཤོགས་རྣམ་པ་མང་བཏིང་ནས། །རྐང་རྟེན་བཅས་པའི་ཁྲི་ལ་འདུག་ནས་ནི། །རྩེ་གཅིག་ཉན་པའི་འཁོར་གྱི་ཚོགས་ནང་དུ། །ཟང་ཟིང་རྙེད་དང་གྲགས་ལ་མི་སེམས་པར། །བྱམས་པའི་སེམས་ཀྱིས་ལེ་ལོ་མེད་པར་སྟོན། །ཞེས་དང༌། ཉན་པོ་རྣམ་གཡེངས་འདུ་འཛིན་རྣམ་སྤངས་ཏེ། །ཆོས་ཀྱི་མཆོད་པ་རྣམ་མང་རབ་མཆོད་ནས། །ཕྱག་འཚལ་དྲང་པོར་འདུག་སྟེ་ཐལ་མོ་སྦྱར། །མ་ཡེངས་གུས་པའི་ཚུལ་གྱིས་ཉན་པར་བྱ། །ཞེས་དང༌། སྡུད་པ་ལས། དགའ་དང་གུས་དང་དད་པའི་མཆོག་ནི་ཉེར་བཞག་སྟེ། །སྒྲིབ་པ་ཉོན་མོངས་བསལ་ནས་དྲི་མ་ལས་འདས་པ། །འགྲོ་དོན་མངོན་ཞུགས་ངེས་པའི་ཤེས་རབ་ཕ་རོལ་ཕྱིན། །གང་ལ་དཔའ་རྣམས་སྤྱོད་པ་དེ་ནི་མཉན་པར་གྱིས། །ཞེས་དང༌། རྩེ་མོའི་རྒྱུད་ལས། རྟོག་པ་ཐམས་ཅད་ལེགས་པར་བསྡུས་ནས་ནི། །ཤིན་ཏུ་བསམ་པ་བཟང་པོའི་སེམས་ཀྱིས་ཉོན། །བརྗེད་ངས་བློ་ལ་ཧེ་རུ་ཀ་སོགས་དང༌། །བདེ་བར་གཤེགས་པ་རྣམས་ཀྱིས་བྱིན་མི་རློབས། །ཞེས་དང༌། ས་ཡི་སྙིང་པོའི་མདོ་ལས། གཅིག་ཏུ་དད་ཅིང་གུས་པས་ཆོས་ཉན་གྱིས། །དེ་ལ་འཕྱ་ཞིང་སྐུར་པ་མི་བྱའོ། །ཆོས་སྨྲ་བ་ལ་མཆོད་པར་བྱ་བ་ནི། །སངས་རྒྱས་འདྲ་བ་དེ་ལ་འདུ་ཤེས་བསྐྱེད། །ཅེས་དང༌། སྐྱེས་རབས་ལས། རབ་ཏུ་དམའ་བའི་སྟན་ལ་འདུག །དུལ་བའི་དཔལ་ནི་རྣམ་པ་བསྐྱེད། །དགའ་དང་ལྡན་པའི་མིག་གིས་བལྟ། །ཚིག་གི་བདུད་རྩི་འཐུང་བ་བཞིན། །རིམ་གྲོ་བསྐྱེད་དེ་ཆོས་ཉོན་ཅིག །ནད་པར་སྨན་པའི་ཚིག་བཞིན་དུ། །རིམ་གྲོ་བསྐྱེད་དེ་ཆོས་ཉོན་ཅིག །ཅེས་དང༌།

སྤང་བྱ་སྣོད་ཀྱི་སྐྱོན་གསུམ་ནི། །ཡུམ་བར་པ་ལས། ལེགས་པར་རབ་ཏུ་ཉོན་ལ་ཡིད་ལ་ཟུངས་ཤིག་དང་ངེས་ཁྱོད་ལ་བཤད་པར་བྱའོ། །ཞེས་པའི་དོན་མན་ངག་རིན་པོ་ཆེའི་མཛོད་ལས། རྣ་བ་མི་གཏད་ཁ་སྦུབ་ལྟ་བུའི་སྐྱོན། །ཡིད་ལ་མི་འཛིན་ཞབས་རྡོལ་ལྟ་བུའི་སྐྱོན། །ཉོན་མོངས་དང་འདྲེས་དུག་ཅན་ལྟ་བུའི་སྐྱོན། །ཞེས་དང༌།

དྲི་མ་དྲུག་ནི། རྣམ་བཤད་རིག་པ་ལས། ང་རྒྱལ་དང་ནི་མ་དད་དང༌། །དོན་དུ་གཉེར་བ་མེད་ཉིད་དང༌། །ཕྱི་རོལ་རྣམས་གཡེང་ནང་དུ་སྡུད། །སྐྱོ་བས་ཉན་པ་དྲི་མ་ཡིན། །ཞེས་དང༌།

མི་འཛིན་པ་ལྔ་ནི། ཚིག་འཛིན་ལ་དོན་མི་འཛིན་པ། །དོན་འཛིན་ལ་ཚིག་མི་འཛིན་པ། བརྡ་མ་འཕྲོད་པར་འཛིན་པ། གོང་འོག་ནོར་ནས་འཛིན་པ། །ལོག་པར་འཛིན་པ་དང་ལྔ་ནི་སྤང་བྱའོ། །

བླང་བྱ་འདུ་ཤེས་བཞི་ནི། སྡོང་པ་བཀོད་པ་ལས། རིགས་ཀྱི་བུ་ཁྱོད་ཀྱིས་བདག་ཉིད་ལ་ནད་པའི་འདུ་ཤེས་བསྐྱེད་པར་བྱའོ། །དགེ་བའི་བཤེས་གཉེན་ལ་སྨན་པ་མཁས་པའི་འདུ་ཤེས་བསྐྱེད་པར་བྱའོ། །ནན་ཏན་ཉམས་སུ་ལེན་པ་ལ་ནད་ཉེ་བར་འཚོ་བའི་འདུ་ཤེས་བསྐྱེད་པར་བྱའོ། །ཞེས་དང༌།

ལོག་པའི་འདུ་ཤེས་བཞི་ནི། ཡོན་ཏན་མཛོད་ལས། མི་གཞི་ངན་པའི་ཟོལ་སྦྱོར་ཐ་གུས་ལྕིས། །བླ་མ་སྤོས་ཀྱི་གླང་པོ་ལྟར་བསྟེན་ནས། །དམ་ཆོས་གླ་རྩི་རྙེད་པ་ཐོབ་ནས་སླར། །རྔོན་ལ་ཡང་དག་སྤྲོ་བའི་དམ་ཚིག་འཕེན། །ཞེས་དང༌།

ཕར་ཕྱིན་དྲུག་དང་ལྡན་ཚུལ་ནི། ཆོས་སྤྱོད་ཀྱི་མན་ངག་ལས། མེ་ཏོག་སྟན་སོགས་རབ་འབུལ་ཞིང༌། །ས་ཕྱོགས་སྤྱོད་ལམ་སྡོམ་པ་དང༌། །སྲོག་ཆགས་ཀུན་ལ་འཚེ་མི་བྱ། །བླ་མ་ལ་ནི་ཡང་དག་དད། །མ་ཡེངས་བླ་མའི་གདམས་ངག་ཉོན། །དོགས་སེལ་ཕྱིར་ན་སྐྱོན་ཚིག་འདྲི། །ཉན་པོ་ཡན་ལག་དྲུག་དང་ལྡན། །ཞེས་དང༌།

སྤྱོད་ལམ་གཞན་བསྟན་པ་ནི། འདུལ་བ་ལུང་ལས། མ་གུས་པ་ལ་ཆོས་མི་བཤད། །མི་ན་བཞིན་དུ་མགོ་གཡོགས་དང༌། །གདུགས་དང་འཁར་བ་མཚོན་ཐོགས་དང༌། །མགོ་བོ་གཡོགས་པ་དག་ལ་མིན། །ཞེས་དང༌། འགྲེང་ཉལ་དམའ་བར་འདུག་དང་ཕྱི་ནས་འོང༌། །ལམ་གྱི་འགྲམ་དང་དོ་ཀེར་ཞྭ་ཅོད་པན། །ཕྲེང་དང་རལ་གྲི་གླང་པོ་རྟར་བཞོན་དང༌། །མཆིལ་ལྷམ་འཁར་གདུགས་མཚོན་ཆ་རལ་གྲི་དང༌། །དགྲ་ཆ་གོ་ཆ་གྱོན་པ་རྣམས་ལ་བཤད། །ཅེས་སོ། །

**གཉིས་པ་ཐོས་པའི་ཕན་ཡོད་བཤད་པ་ནི།**

མདོ་ལས། ཇི་ལྟར་ཁྱིམ་ནི་ལེགས་གཡོགས་པ། །མུན་པས་ཁེབས་པའི་ནང་ཞུགས་ན། །གཟུགས་རྣམས་ཡོད་པར་གྱུར་ཀྱང་ནི། །མིག་ལྡན་བཞིན་དུ་མཐོང་མི་ནུས། །དེ་བཞིན་འདི་ནང་རིགས་སྐྱེས་པའི། །མི་ནི་བློ་གྲོས་ལྡན་གྱུར་ཀྱང༌། །སྡིག་པ་དང་ནི་དགེ་བའི་ཆོས། །མ་ཐོས་བར་དུ་ཤེས་མི་འགྱུར། །ཅེས་དང༌། ཆེད་དུ་བརྗོད་པའི་ཚོམས་ལས། ཐོས་པས་ཆོས་རྣམས་ཤེས་པར་འགྱུར། །ཐོས་པས་སྡིག་ལས་ལྡོག་པར་འགྱུར། །ཐོས་པས་དོན་མ་ཡིན་པ་སྤོང༌། །ཐོས་པ་མྱང་ངན་འདས་པ་ཐོབ། །ཅེས་དང༌། སྐྱེས་རབས་ལས། ཐོས་པ་མ་རིག་མུན་སེལ་སྒྲོན་མེ་ཡིན། །རྐུན་པོ་ལ་སོགས་མི་ཁྱེར་ནོར་གྱི་མཆོག །ཀུན་ཏུ་རྨོངས་པའི་དགྲ་འཇོམས་མཚོན་ཆ་ཡིན། །གྲགས་དང་དཔལ་དང་གཏེར་གྱི་མཆོག་ཀྱང་ཡིན། །ཡ་རབས་རྣམས་དང་ཕྲད་ན་སྐྱེས་ཀྱི་མཆོག །ཚོགས་ཀྱི་ནང་ན་མཁས་རྣམས་མགུ་བར་འགྱུར། །ཞེས་དང༌། ཆོས་ཀྱི་དབང་པོའི་ཞལ་སྔ་ནས། ཐར་པ་མཐུན་པའི་ཚོགས་ཀྱི་ལམ་མཆོག་ཏུ། །ཐོས་པ་ཁོ་ནས་རང་རྒྱུད་གྲོལ་དགོས་ཏེ། །སྒོམ་པའི་ཡེ་ཤེས་ཅིག་ཅར་སྐྱེ་དཀའ་བས། །ཤེས་རབ་གསུམ་ལས་དང་པོ་ཐོས་པ་མཆོག །ཅེས་དང༌། མདོ་ལས། དམ་ཆོས་ཉན་པའི་དུས་དག་གི །རྔའམ་གཎྜི་བརྡུང་བའི་སྒྲ། །ཐོས་པས་བྱང་ཆུབ་ཐོབ་གྱུར་ན། །ཉན་རྣམས་ལྷག་པར་སྨོས་ཅི་དགོས། །ཅེས་དང༌། སོ་སོ་ཐར་པ་ལས། མང་དུ་ཐོས་པ་ནགས་ཀྱི་ནང་དག་ཏུ། །ལང་ཚོ་ཡོལ་བ་རྣམས་ཀྱིས་གནས་པ་བདེ། །ཞེས་དང༌། སྐྱེས་རབས་ལས། ཐོས་པའི་རྗེས་སུ་སྒྲུབ་ལ་ནན་ཏན་སྦྱོར། །སྐྱེ་བའི་རྫོང་ལ་ཚེགས་ཆུང་ཐར་བར་འགྱུར། །ཞེས་གསུངས་སོ། །སླར་སྨྲས་པ། ཀྱེ་ལགས་གསོན་དང་ཤེས་ལྡན་སྐྱེས་བུ་རྣམས། །དགེ་བའི་བཤེས་གཉེན་བསྟེན་ཚུལ་མ་ནོར་བར། །ཅི་གསུངས་ཚད་མར་འཛིན་པའི་བརྩོན་འགྲུས་ཀྱིས། །ཐར་པའི་ལམ་ལ་འདོད་དགུར་སྤྱོད་ཅིག་གུ། །།ཅེས་པ་འདིའང་ཕ་སྡིངས་བྱམས་ཁང་བཤད་གྲྭར་རང་ལྟོས་ཀྱི་སློབ་བུ་རྣམས་ལ་ཕན་པའི་ལྷག་བསམ་གྱིས་ཤཱཀྱའི་བཙུན་པ་དགེ་རིན་པས་སུག་རིས་སུ་བགྱིས་པ་དགེ་ལེགས་སུ་གྱུར་ཅིག། །།སརྦ་མངྒ་ལཾ།།